Ministerul Agriculturii ucrainean a anunțat! Exporturile de cereale ale Ucrainei de la începutul sezonului 2023/2024 şi până în prezent au ajuns la 42,91 milioane de tone metrice, comparativ cu 42,94 milioane de tone în perioada similară a sezonului anterior, arată datele transmise vineri de Ministerul Agriculturii de la Kiev, transmite Reuters.
În primele zece zile din mai au fost exportate 1,55 milioane de tone de cereale.
Pe categorii de produse, de la 1 iulie 2023, când a început sezonul 2023/2024, şi până în prezent, Ucraina a exportat 16,4 milioane de tone de grâu, 23,8 milioane de tone de porumb şi 2,24 milioane de tone de orz.
În mod obişnuit, Ucraina trimite aproximativ 95% din exporturile sale de cereale prin porturile sale de la Marea Neagră.
Guvernul de la Kiev se aştepta la o recoltă de 81,3 milioane de tone de cereale şi oleaginoase în 2023, iar surplusurile totale exportabile în sezonul 2023/2024 ar urma să se ridice la aproximativ 50 de milioane de tone.
Ce a prognozat Ministerul Agriculturii de la Kiev
La porumb, suprafeţele însămânţate ar urma să scadă cu 4,5% până la 3,863 milioane de hectare în acest an, de la 4,043 milioane de hectare în 2023. De asemenea, fermierii ucraineni ar putea să reducă suprafeţele însămânţate cu grâu de primăvară şi floarea soarelui dar sunt aşteptaţi să încerce să compenseze prin majorarea suprafeţelor însămânţate cu orz şi soia boabe.
Prognozele Ministerul Agriculturii de la Kiev arată că în acest an Ucraina ar putea recolta 27 milioane de tone de porumb, 19 milioane de tone de grâu şi cinci milioane de tone de orz. Comparativ, în 2023 producţia totală de cereale a Ucrainei s-a ridicat la aproximativ 60 de milioane de tone, dintre care 22,2 milioane de tone de grâu, 30,5 milioane de tone de porumb şi 5,7 milioane de tone de orz.
Prognozele oficiale referitoare la exporturile de cereale ale Ucrainei, dezvăluite joi de Taras Vîsoţki, sunt apropiate de estimările traderilor, care luna trecută prognozau că în sezonul 2024/2025 Ucraina va exporta 13 milioane de tone de grâu, 20,5 milioane de tone de porumb şi două milioane de tone de orz.